Virallinen lehti nro C 289 , 11/10/1999 s. 0113



KIRJALLINEN KYSYMYS E-4025/98 esittäjä(t): Paul Rübig (PPE) komissiolle (8. tammikuuta 1999) Aihe: Rajaylittävät Phare-yhteistyöohjelmat Phare-ohjelmat ovat käynnissä 1995-1999 ja niille on asetettu ohjeelliset rahoituskehykset. Näihin ohjelmiin kuuluu myös rajatylittävä Cross Border Cooperation -ohjelma, jonka perusteella allekirjoitettiin sopimukset rajatylittävästä yhteistyöstä Itävallan ja sen kunkin naapurimaan kanssa. Tämän ohjelman ansiosta osapuolet ovat voineet kehittää institutionaalisia edellytyksiä rajatylittävän yhteistyön parantamiseksi. Näihin kuuluu myös lukuisia yhteisiä hankkeita, joita tuetaan sekä Interregin että Pharen yhteydessä. Yhteisen ohjelma- ja hallintokomitean viimeisimmässä kokouksessa ilmoitettiin uudesta poliittisesta tavoitteenasettelusta, jolloin 30 % viimeisen, vuoden 1999 ohjelman määrärahoista suunnataan muille rajoille. Tämä merkitsee useiden rajojen molemmin puolin kehitettyjen hankkeiden keskeyttämistä, vaikka kyseiset hankkeet ovat lisänneet merkittävästi EU-ohjelmien hyväksyttävyyttä kansalaisten keskuudessa. Lisäksi tarvittavat muutokset edellyttävät uusia kokouksia, jotka puolestaan kasvattavat hallintomenoja. 1. Kuinka nämä äkilliset rahoitusmuutokset sopivat yhteen Interreg-ohjelmien yhteydessä jo allekirjoitettujen sopimusten ja molemminpuolisten tahdonilmaisujen kanssa? 2. Millä edellytyksillä (yhteiset komiteat, tahdonilmaukset) rajatylittäviä ohjelmia voitaisiin kehittää siten, että rahoitusta voitaisiin kohdistaa uudelleen myös Phare-rajoille? 3. Voidaanko kyseisiä Phare-maiden välisiä ohjelmia rahoittaa muilla tavoin (rahoitus kansallisesta Phare-talousarviosta tai monen maan välisistä ohjelmista)? 4. Mitä mieltä komissio on siitä, että eräiden Phare-maiden mielestä tällaisia hankkeita ei nykyisten hallinnollisten ja osin myös poliittisten ongelmien johdosta voida panna asianmukaisesti täytäntöön? Komission jäsenen Hans van den Broekinkomission puolesta antama vastaus (11. helmikuuta 1999) Phare-ohjelman maantieteellisestä laajentamisesta säädetään Phare-ohjelman yhteydessä täytäntöönpantavasta rajatylittävän yhteistyön ohjelmasta 18 päivänä joulukuuta 1998 annetulla komission asetuksella (EY) 2760/98(1). Asetuksen mukaisesti hakijamaiden väliset rajat tulevat tukikelpoisiksi yhteisön ja Keski- ja Itä-Euroopan maiden välisten rajojen lisäksi. Vaikka uudessa asetuksessa ei eritellä erilaisille rajoille myönnettävää osuutta, vuoden 1999 talousarvion kohdan B7-502 selvitysosan mukaisesti kyseisen vuoden 180 miljoonasta eurosta kaksi kolmasosaa kohdennetaan hakijamaiden ja yhteisön välisille raja-alueille ja yksi kolmasosa muille raja-alueille. Tämän vuoksi yhteisön raja-alueet saavat vuosia 1995-1999 koskevissa monivuotisissa Phare-ohjausohjelmissa alunperin suunniteltua vähemmän rahoitusta. Phare-ohjelmat ovat toiminnallisista Interreg-ohjelmista poiketen ohjeellisia. Jotta Pharen rajatylittävä yhteistyöohjelma ja Interreg-ohjelma voitaisiin sovittaa yhteen entistä paremmin, edellä mainitun uuden asetuksen 7 artiklan mukaisesti kutakin raja-aluetta varten perustetaan yhteistyösekakomitea, joka muodostuu kyseisten maiden ja komission edustajista. Komitea laatii monivuotisen yhteisen asiakirjan sekä luettelon yhteisistä hankkeista kerran vuodessa. Tätä säännöstä sovelletaan myös uusiin tukikelpoisiin raja-alueisiin, jotta niiden tulevaa osallistumista Interreg-ohjelmaan voidaan valmistella. Koska uusi asetus on nyt annettu Pharen hallintokomitean myönteisen lausunnon jälkeen sekä Euroopan parlamentin talousarviotarkistusten mukaisesti, hakijamaiden rajatylittävien yhteistyöhankkeiden tukemiseksi ei esitetä muita kansallisia eikä monen maan välisiä Phare-ohjelmia. Yhteistyösekakomiteoiden perustamista koskevat valmistelut ja ohjelmointiasiakirjojen laatiminen aloitetaan lähitulevaisuudessa. (1) EYVL L 345, 19.12.1998.